b"\n_START_ARTICLE_\nInterruptor magnetot\xc3\xa8rmic\n_START_PARAGRAPH_\nUn interruptor magnetot\xc3\xa8rmic (o simplement magnetot\xc3\xa8rmic) \xc3\xa9s un tallacircuit que basa el seu funcionament en dos dels efectes produ\xc3\xafts per la circulaci\xc3\xb3 de corrent el\xc3\xa8ctric per un circuit, el magn\xc3\xa8tic i el t\xc3\xa8rmic (efecte Joule). El dispositiu consta, per tant, de dues parts, un electroimant i una l\xc3\xa0mina bimet\xc3\xa0l\xc2\xb7lica, connectades en s\xc3\xa8rie i per les quals circula el corrent que va cap a la c\xc3\xa0rrega._NEWLINE_Funcionament_NEWLINE_En circular el corrent l'electroimant crea una for\xc3\xa7a que, mitjan\xc3\xa7ant un dispositiu mec\xc3\xa0nic adequat (M), tendeix a obrir el contacte (C), per\xc3\xb2 nom\xc3\xa9s podr\xc3\xa0 obrir-lo si la intensitat (I) que circula per la c\xc3\xa0rrega sobrepassa el l\xc3\xadmit d'intervenci\xc3\xb3 fixat. Aquest nivell d'intervenci\xc3\xb3 sol estar compr\xc3\xa8s entre 3 i 20 vegades la intensitat nominal (la intensitat de disseny de l'interruptor magnetot\xc3\xa8rmic) i la seva actuaci\xc3\xb3 \xc3\xa9s d'aproximadament unes 25 mil\xc2\xb7l\xc3\xa8simes de segon, fent-ho molt segur per la seva velocitat de reacci\xc3\xb3. Aquest \xc3\xa9s la part destinada a la protecci\xc3\xb3 davant els curtcircuits, on es produeix un augment molt r\xc3\xa0pid i elevat del corrent._NEWLINE_L'altra part est\xc3\xa0 constitu\xc3\xafda per una l\xc3\xa0mina bimet\xc3\xa0l\xc2\xb7lica (representada en vermell) que, en escalfar-se per sobre d'un determinat l\xc3\xadmit, sofreix una deformaci\xc3\xb3 i passa a la posici\xc3\xb3 assenyalada en l\xc3\xadnia de tra\xc3\xa7os, la qual cosa, mitjan\xc3\xa7ant el corresponent dispositiu mec\xc3\xa0nic (M), provoca l'obertura del contacte C. Aquesta part \xc3\xa9s l'encarregada de protegir de corrents que, encara que s\xc3\xb3n superiors als permesos per la instal\xc2\xb7laci\xc3\xb3, no arriben al nivell d'intervenci\xc3\xb3 del dispositiu magn\xc3\xa8tic. Aquesta situaci\xc3\xb3 \xc3\xa9s t\xc3\xadpica d'una sobrec\xc3\xa0rrega, on el consum va augmentant aix\xc3\xad que es van connectant aparells._NEWLINE_Ambd\xc3\xb3s dispositius es complementen a la seva acci\xc3\xb3 de protecci\xc3\xb3, el magn\xc3\xa8tic per als curtcircuits i el t\xc3\xa8rmic per a les sobrec\xc3\xa0rregues. A m\xc3\xa9s d'aquesta desconnexi\xc3\xb3 autom\xc3\xa0tica, l'aparell est\xc3\xa0 prove\xc3\xaft d'una palanca que permet la desconnexi\xc3\xb3 manual del corrent i el rearmament del dispositiu autom\xc3\xa0tic quan s'ha produ\xc3\xaft una desconnexi\xc3\xb3. No obstant aix\xc3\xb2, aquest rearmament no \xc3\xa9s possible si persisteixen les condicions de sobrec\xc3\xa0rrega o curtcircuit. Fins i tot tornaria a saltar, encara que la palanca estigu\xc3\xa9s subjecta amb el dit, ja que utilitza un mecanisme independent per desconnectar el corrent i baixar la palanca._NEWLINE_El dispositiu descrit \xc3\xa9s un interruptor magnetot\xc3\xa8rmic unipolar, per tant nom\xc3\xa9s talla un dels fils del subministrament el\xc3\xa8ctric. Tamb\xc3\xa9 existeixen versions bipolars i per a corrents trif\xc3\xa0sics, per\xc3\xb2 en ess\xc3\xa8ncia tots estan fundats en els mateixos principis que el descrit._NEWLINE_Es diu que un interruptor \xc3\xa9s de tall omnipolar quan interromp el corrent a tots els conductors actius, \xc3\xa9s a dir les fases i el neutre si est\xc3\xa0 distribu\xc3\xaft._NEWLINE_Les caracter\xc3\xadstiques que defineixen un interruptor magnetot\xc3\xa8rmic s\xc3\xb3n l'amperatge, el nombre de pols, el poder de tall i el tipus de corba de tret (B,C,D,MA) (per exemple, Interruptor magnetot\xc3\xa8rmic C-16 A-IV 4,5kA)."